C 253/30
BG
Официален вестник на Европейския съюз
18.7.2023 г.
Летата, с ниска влажност и малко валежи, благоприятстват растежа на аспержите със ЗГУ „Asparago verde di Canino“, като се има предвид чувствителността на корените към задържането на влага и на листата към вода — условия, които могат да доведат до гъбични заболявания по растенията.
Годишните температури са доста еднообразни със средни месечни стойности около 16 °C; минималните и максималните средни стойности са съответно около 11 °C и 22 °C, най-студените месеци са януари и февруари, като минималните температури почти не достигат абсолютни стойности под 0 °C. Най-топлите месеци са юли и август, когато максималните температури могат да достигнат абсолютни стойности около 32 °C. Количеството на валежите в района също е изключително равномерно, като през последните години се характеризира със средни годишни количества валежи малко над 472 mm.
Дъждовете са съсредоточени през есенно-зимния период, докато сухият период съвпада с летните месеци.
Следва също да се посочи по-специално използването на геотермална енергия при отглеждането на закрито.
Корените се затоплят посредством подземни тръби, през които преминава гореща вода от повърхностните водни пластове.
През зимния период ядивната част е защитена с полиетиленови тунели, което позволява да се поддържа топъл микроклимат, идеален за аспержите.
Аспержите „Asparago verde di Canino“ се радват на престижна, макар и сравнително скорошна история.
Търговският успех и връзката с територията датират от началото на 80-те години на миналия век — период, през който се развиват първоначалните умения за отглеждане в съвременни зеленчукови градини с аспержи.
Първата зеленчукова градина с аспержи с площ от 9 ha, в която се отглеждат зелени аспержи, е създадена през 1980 г.
С въвеждане на новата култура се насърчава развитието на подходящи инструменти за бране на зелените аспержи, като се обръща специално внимание на методите за ръчно бране, тъй като веднага се стига до разбирането, че този етап е от голямо значение „не само за качеството на леторастите, но също и за бъдещото производство. [...] За да се получат крехки леторасти с добре стегнати прицветници, е необходимо често да се извършва беритба, която [трябва] да е ежедневна през целия период на пълен капацитет на производство — началният и крайният етап на беритбата трябва да се извършват в рамките на по-малко от два дни“ (Saccardo F., Temperini O., Asparago: tecnica agronomica e scelta varietale, в Arsial (изд.), Esperienze sulla coltivazione dell’asparago nel Lazio, 2004 г., стр. 17).
След това, за да се удължи производственият сезон, а оттам и времето, през което аспержите са налични на пазара, производителите започват успешно да експериментират в производство в парници с гореща вода благодарение на наличието на термални извори в равнината Paglieto.
Благоприятните почвено-климатични условия, които са в основата на оптималните параметри за отглеждане на аспержи, водят до промяна в естеството на селскостопанския сектор в община Canino (в Innovazione e agricoltura, 2, брой 2, 1999 г., стр. 36—39; L’Informatore agrario, брой 50, 2001 г., стр. 45).
Аспержите „Asparago verde di Canino“ са високо ценени заради консистенцията и вкуса си, както и заради липсата на отпадъци — причина, поради която те се наричат „mangiatutto“ (изцяло ядливи).
Те са описани именно по този начин в справочника Frutta e ortaggi in Italia, Guida Touring Club italiano, като същевременно са посочени сред най-високо ценените сортове в национален мащаб (Cabrini L., Malerba F., Frutta e ortaggi in Italia, TCI, Milan, 2005 г., стр. 49).
Определени са като „mangiatutto“ (изцяло ядливи) също и в том 1001 specialità della cucina italiana da provare almeno una volta nella vita, където се нареждат сред продуктите с отлично качество на регион Latium (Machado A., Prete C., Newton Compton, 2015 г., стр. 297—299).
Продуктът е признат като един от най-значимите за района на Tuscia, включително във вестници, в които се обръща внимание на храненето, като La Repubblica (repubblica.it/cronaca/2013/04/26/), Corriere della Sera (viaggi.corriere.
it/weekend/), Libero, Quotidiano.net (.quotidiano.net/viaggiesapori/), il Tempo (tempo.it/i-consigli-di-fuoriporta/ 2017/04/21/) или кулинарни списания като Mondo Mangiare (mangiare.moondo.info).
В рамките на проекта Leader Plus 2000/2006 — Gal degli Etruschi през 2006 г. аспержите „Asparago verde di Canino“ са включени сред продуктите „със силен капацитет за идентифициране“ с територията, които, макар и да не „се ползват от каквато и да е форма на обществено признание (ЗНП, ЗГУ, типично географско указание и т.н.), са от съществено значение за определени общини в региона както в количествено, така и в качествено отношение“.